|  |  |  |
| --- | --- | --- |
| Slika, ki vsebuje besede besedilo, vizitka, pisava, oblikovanje  Vsebina, ustvarjena z umetno inteligenco, morda ni pravilna. | Slika, ki vsebuje besede besedilo, logotip, sličica, grafika  Vsebina, ustvarjena z umetno inteligenco, morda ni pravilna. | Slika, ki vsebuje besede grafika, grafično oblikovanje, besedilo, pisava  Vsebina, ustvarjena z umetno inteligenco, morda ni pravilna. |

**JAVNI NATEČAJ ZA IZBOR ŽUPANOVEGA VINA MESTNE OBČINE NOVA GORICA 2025**

1. **PREDMET JAVNEGA NATEČAJA**

Predmet javnega natečajaje izbor vin, ki bodo dobila naziv »Županovo vino Mestne občine Nova Gorica 2025«.

Naziv se podeljuje za vina v naslednjih kategorijah:

- Županovo belo vino 2025,

- Županovo rdeče vino 2025,

- Županova penina 2025,

- Županov izbor 2025 (belo vino),

- Županov izbor 2025 (rdeče vino).

Javni natečaj izvede Zavod Konzorcij vinarjev Vipavske doline (v nadaljevanju Konzorcij vinarjev), ki je odgovoren za celotno strokovno in operativno izvedbo natečaja.

1. **POGOJI IN PRAVILA**

Na natečaju lahko sodelujejo registrirani vinarji, vinogradniki in vinske kleti (v nadaljevanju: sodelujoči), ki izpolnjujejo naslednje pogoje:

1. imajo stalno prebivališče ali sedež v Mestni občini Nova Gorica,
2. so vpisani v register pridelovalcev grozdja in vina pri pristojnem upravnem organu,
3. imajo dovoljenje za stekleničenje vina,
4. imajo grozdje in vino, katerih pridelava in polnjenje poteka izključno v vinorodnem okolišu Vipavska dolina in ki izpolnjuje pogoje za označevanje tega vinorodnega okoliša na etiketah kot vrhunsko ali kakovostno vino ZGP, Vipavska dolina, katere označbo potrdi pooblaščena organizacija,
5. lahko ponudijo v odkup najmanj 500 steklenic (0,5 l) prijavljenega vina (250 l) in razpolagajo z najmanj 1000 l istega prijavljenega vina,
6. soglašajo z bruto odkupno ceno 7 € za 0,5 l Županovega vina oz. za steklenico vina Županov izbor (končni izdelek – ustekleničen, etiketiran …) in z bruto odkupno ceno 13 € za steklenico penine (končni izdelek – ustekleničen),
7. imajo urejeno lastno blagovno znamko na trgu.

Vsak sodelujoči vinar lahko na natečaj prijavi:

- največ 2 vzorca za kategorijo Županovo belo vino 2025 in Županov izbor – belo vino 2025,

- največ 2 vzorca za kategorijo Županovo rdeče vino 2025 in Županov izbor – rdeče vino 2025,

- največ 1 vzorec za kategorijo Županova penina 2025,

ne glede na letnik trgatve in način predelave, razen vin posebne kakovosti, desertnih, likerskih in aromatiziranih vin.

Vina so lahko sortna ali zvrstna (npr. bela zvrst, rdeča zvrst). Sorta muškat se kot neznačilna sorta okoliša ne ocenjuje.

Vsa rdeča in bela vina, ki sodelujejo v natečaju, morajo biti glede na sladkorno stopnjo uvrščena med SUHA vina. Prav tako so lahko prijavljena tudi vina iz kategorije oranžnih vin.

Vse penine, ki sodelujejo v natečaju, morajo biti glede sladkorne stopnje uvrščene v naslednje kategorije BRUT NATUR (do 3 g/L), EXTRA BRUT (do 6 g/L) ter BRUT (do 12 g/L preostanka sladkorja).

Na izboru ne smejo sodelovati vinarji in vinogradniki, za katere velja omejitev poslovanja z Mestno občino Nova Gorica po Zakonu o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri). Prijave vinarjev in vinogradnikov, za katere velja navedena omejitev, bodo izločene iz nadaljnjega postopka.

**Potek ocenjevanja:**

Vina bo ocenjevala strokovna ocenjevalna komisija anonimno v ustreznih prostorih in standardnih kozarcih. Vina bodo razvrščena glede na posamezno kategorijo vina po principu, ki se uporablja na pooblaščenih institucijah (glede na sorto, letnik, barvo, aromatiko, vsebnost sladkorja …). Za razvrstitev vin je odgovoren vodja degustacije, ki tudi zagotovi anonimnost vzorcev. Vsak ocenjevalec bo imel svoj ločen prostor, kjer ga nihče ne bo oviral pri samostojnem delu. Največje število ocenjenih vin v okviru ene degustacije je 40 vzorcev. Vina, ki se lahko vključijo v izbor, so bela in rdeča mirna vina.

Za ocenjevanje vina se bo uporabil sistem: 20-točkovna modificirana Bauxbaumova ocenjevalna metoda, ki se uporablja na pooblaščenih institucijah z namenom izdaje odločb za prodajo vina.

Ocenjevanje po natečaju zadošča vsem merilom na domačih ali tujih degustacijah. Sedemčlanska ocenjevalna komisija (+ vodja degustacije) bo sestavljena iz ocenjevalcev različnih profilov, strokovnjakov, vinarjev in degustacijskih novinarjev ali tržnikov.

Vodja degustacij je odgovoren za izvedbo degustacije, koordinacijo poteka in končni zapis o izvedbi degustacij in rezultatih. Vodja degustacije ne vpliva na končni rezultat, vina ne ocenjuje in se zato njegova ocena ne upošteva.

Degustacijska komisija je tričlanska. Sestavljajo jo strokovnjaki vinarstva in vinogradništva (pooblaščene institucije, raziskovalno-izobraževalne institucije), zunanji strokovnjaki (npr. novinarji, enologi, tržniki) in vinarji (pridelovalec, ki je aktivno vključen v degustacije vin na pooblaščenih institucijah kot degustator ali opazovalec). Za izračun končne ocene se najprej minimalna in maksimalna ocena izločita. Končna ocena pa predstavlja povprečje preostalih petih ocen, ki se med seboj ne smejo razlikovati za več kot točko. V primeru zaznanih napak ali bolezni vina se upoštevajo ista pravila kot na pooblačenih organizacijah in so podana v Pravilniku o postopku in načinu ocenjevanja mošta, vina in drugih proizvodov iz grozdja in vina (Uradni list RS, št. [32/00](http://www.uradni-list.si/1/objava.jsp?sop=2000-01-1491), [99/01](http://www.uradni-list.si/1/objava.jsp?sop=2001-01-4863) in [105/06](http://www.uradni-list.si/1/objava.jsp?sop=2006-01-4488) – ZVin ).

Člane ocenjevalne komisije in vodjo degustacijske komisije predlaga Strokovni svet Zavoda Konzorcija vinarjev, potrdi pa župan s sklepom. Za nepristransko obdelavo rezultatov jamči Strokovni svet Zavoda Konzorcija vinarjev in predsednik Konzorcija vinarjev.

Če kdo od članov ocenjevalne komisije sodeluje v natečaju s svojim vinom, njegov rezultat ocene vina komisija izloči in potem izvede zgoraj podani izračun.

OCENJEVALNA METODA – BAUXBUAM METODA

|  |  |  |  |
| --- | --- | --- | --- |
| **TABELA TOČKOVANJA:** | Lastnost | Točk | Skupaj točk |
| VIDEZ | Bistrost | 0-2 | 2 |
| Barva | 0-2 | 2 |
| VONJ | Kakovost in intenzivnost vonja | 0-4 | 4 |
| OKUS | Kakovost in intenzivnost okusa | 0-6 | 6 |
| SPLOŠNI VTIS | Harmonija | 0-6 | 6 |
| Seštevek vseh točk |  |  |  |

Po zaključenem 20-točkovnem ocenjevanju bo komisija izbrala županovo vino v ponovni degustaciji najboljši 5 belih, najboljših 5 rdečih vin in najboljših 5 penin. Vsak degustator bo dobil naenkrat 5 vin (belih, rdečih, penin), ki jih bo razvrstil po kakovosti s točkovanjem od 1 do 5 (kjer pomeni 5 najboljšo oceno). Vino, ki bo dobilo največ skupnih točk v tem drugem izboru, bo razglašeno za Županovo vino. Preostala vina iz tega drugega izbora pa se potegujejo še za naziv Županov izbor.

1. **ŽUPANOVO VINO IN REZULTATI VSEH OCENJENIH VIN**

Belo vino, ki bo od komisije prejelo najvišje število točk v drugem izboru, bo nagrajeno z nazivom: **ŽUPANOVO BELO VINO MESTNE OBČINE NOVA GORICA ZA LETO 2025**, ki ga bo sodelujoči lahko uporabil za svoje promocijske namene.

Rdeče vino, ki bo od komisije prejelo najvišje število točk v drugem izboru, bo nagrajeno z nazivom **ŽUPANOVO RDEČE VINO MESTNE OBČINE NOVA GORICA ZA LETO 2025**,ki ga bo sodelujoči lahko uporabil za svoje promocijske namene.

Penina, ki bo od komisije prejelo najvišje število točk v drugem izboru, bo nagrajena z nazivom: **ŽUPANOVA PENINA MESTNE OBČINE NOVA GORICA ZA LETO 2025**, ki ga bo sodelujoči lahko uporabil za svoje promocijske namene.

Poleg najboljšega belega, rdečega in penečega županovega vina bosta v **ŽUPANOV IZBOR** vključeni še 2 naslednji najbolje ocenjeni vini **(1 belo in 1 rdeče).** V **ŽUPANOV IZBOR** **– belo vino** se prednostno vključi **lokalna/avtohtona vipavska bela sorta, ki predstavlja tipičnost Vipavske doline**, iz nabora: Zelen, Pinela, Rebula, Klarnica ali Polšakica. Za vino tega nabora se izbere tisto, ki doseže najvišje število točk, minimalno 17,5 točk med omenjenimi sortami, in jo degustacijska komisija potrdi kot sortno tipično. Če niti eno vino omenjenih sort kakovostno ne zadovoljuje kriterijev degustacijske komisije, se takšnega vina ne izbere, ampak županov izbor postane belo vino na drugem mestu iz drugega izbora. Prav tako se lahko v ŽUPANOV IZBOR – belo vino uvrsti le eno vino iz kategorije oranžnih vin, če se je uvrstilo med 5 najbolje ocenjenih belih vin.

Mestna občina Nova Gorica bo dobitnikom nazivov podelila pisna priznanja.

Rezultati ocenjevanja se za vsa sodelujoča vina objavijo v obliki tabele na spletni strani Konzorcija vinarjev kot orientacija vinarjem o doseženi kakovosti njihovih vin in kot potrditev verodostojnosti ocenjevanja.

1. **ODKUP VINA ZA POTREBE MESTNE OBČINE NOVA GORICA**

Mestna občina Nova Gorica bo za protokolarne in promocijske namene odkupila 500 steklenic 0,5 l vina, ki bo prejelo naziv **Županovo belo vino 2025**, pri čemer bo dobitniku naziva zagotovila:

- 500 kosov posebnih obešank,

- 500 kosov posebnih kapic,

- 500 kosov posebnih pollitrskih steklenic,

dobitnik naziva pa bo te steklenice napolnil z nagrajenim vinom in jih opremil s posebno kapico in obešanko.

Mestna občina Nova Gorica bo za protokolarne in promocijske namene odkupila 500 steklenic 0,5 l vina, ki bo prejelo naziv **Županovo rdeče vino 2025**, pri čemer bo dobitniku naziva zagotovila:

- 500 kosov posebnih obešank,

- 500 kosov posebnih kapic,

- 500 kosov posebnih pollitrskih steklenic,

dobitnik naziva pa bo te steklenice napolnil z nagrajenim vinom in jih opremil s posebno kapico in obešanko.

Mestna občina Nova Gorica bo za protokolarne in promocijske namene odkupila 200 steklenic 0,75 l vina, ki bo prejelo naziv **Županova penina 2025**, pri čemer bo dobitniku naziva zagotovila:

- 200 kosov posebnih obešank,

- 200 kosov posebnih etiket,

- 200 kosov posebnih kapic,

dobitnik naziva pa bo steklenice penine opremil s posebno kapico, obešanko in etiketo.

Na željo in stroške dobitnikov naziva lahko Mestna občina Nova Gorica zagotovi posebno etiketo, ki jo lahko nosijo vse steklenice nagrajenega vina.

Poleg tega bo Mestna občina Nova Gorica za protokolarne in promocijske namene odkupila še 200 steklenic vin, ki so prejela naziv **Županov izbor**, in sicer:

* 100 steklenic belega vina – lokalna sorta z najvišjo oceno oz. z 2. najvišjo oceno;
* 100 steklenic rdečega vina z 2. najvišjo oceno.

Vina županovega izbora se odkupijo z etiketo in steklenico vinarja in dodatno označijo s posebno etiketo »Županov izbor«, slednjo zagotovi Mestna občina Nova Gorica.

Odkupljene količine Mestna občina Nova Gorica lahko poveča glede na potrebe in glede na razpoložljive zaloge vina pri vinarju.

Vina, odkupljena s strani Mestne občine Nova Gorica, skladiščijo pridelovalci do porabe vseh odkupljenih zalog.

Pred odkupom vin se opravi organoleptična kontrola istovetnosti vina z nagrajenim vzorcem. Po potrebi se opravi fizikalno-kemijska analiza. V primeru neustreznosti se vino izloči iz nabora najboljših vin, Mestna občina Nova Gorica pa odkupi vino, ki bo glede na zbrano število točk na ocenjevanju na naslednjem zaporednem mestu. V tem primeru dobitnik naziva le tega izgubi in se ga dodeli drugo uvrščenemu.

**Vino mora imeti na dan prodaje veljaven analizni izvid za promet.**

1. **ROK IN NAČIN ODDAJE PRIJAV**

Sodelujoči prijavijo svoje vzorce vina izključno s prijavnico na javni natečaj, ki je priloga te dokumentacije.

Dokumentacija in prijavnica je od dneva objave do izteka roka za oddajo prijav (5. 3. 2025 do 12. ure) na voljo na spletni strani Mestne občine Nova Gorica na povezavi [**www.nova-gorica.si**](http://www.nova-gorica.si), na spletni strani Javnega zavoda za turizem Nova Gorica in Vipavska dolina na povezavi [**www.turizem-novagorica-vipavskadolina.si**](http://www.turizem-novagorica-vipavskadolina.si) in na sedežu Konzorcija vinarjev, kjer lahko dobijo tudi vse dodatne informacije o Javnem natečaju, kontaktna oseba je predstavnica Konzorcija vinarjev Irena Bizjak, tel. 040 332 239.

Vina, ki se jih prijavi na javni natečaj, morajo biti donegovana in ni nujno, da so ustekleničena, vendar morajo izpolnjevati pogoje za označevanje tega vinorodnega okoliša na etiketah kot vrhunsko ali kakovostno vino ZGP, Vipavska dolina.

Vina so lahko iz tanka (nefiltrirana), vendar se jih po stekleničenju preveri in potrdi skladnost fizikalno-kemijskih parametrov (kemijska analiza) ter senzorično preveri. To potrdi (če kakovost ustreza vzorcu na degustaciji) predsednik komisije ter dva člana. Če vino ne ustreza kakovosti in analitiki, lahko naziv dobi naslednje najbolje ocenjeno vino.

En prijavljen vzorec (Vzorec 1) obsega po **4** **steklenice z originalno sprednjo etiketo** po (0,75 l). Analitične podatke o posameznem vzorcu vina sodelujoči navede v prijavnici. Pravilno izpolnjeno prijavnico in podpisano izjavo o strinjanju s pogoji se po e-pošti odda predstavnici Konzorcija vinarjev Ireni Bizjak: [irena.bizjak91@gmail.com](mailto:irena.bizjak91@gmail.com), tel. 040 332 239. Vzorce pa se dostavi neposredno na Turistično kmetijo Kraljič, Tabor 1a, 5294 Dornberk, po predhodnem telefonskem dogovoru na tel. 051 338 199.

Upoštevane bodo vse popolne prijave (prijavnica in vzorci vina), ki bodo oddani pravočasno. Prijave morajo sodelujoči oddati z oznako **»ŽUPANOVO VINO 2025«.**

S podpisom prijavnice sodelujoči potrjuje in sprejema pogoje javnega natečaja.

Predstavnik Konzorcija vinarjev bo poskrbel za pravilno hranjenje vzorcev (2 steklenici vsakega prijavljenega vzorca) in dostavo na lokacijo ocenjevanja ter za anonimno izvedbo ocenjevanja. Ena steklenica bo namenjena fizikalno-kemijskim analizam, 1 steklenica pa bo služila kot arhiv do stekleničenja oz. nakupa vin s strani Mestne občine Nova Gorica.

1. **OBVEŠČANJE O IZIDU JAVNEGA NATEČAJA**

Prijavitelji bodo o odločitvi ocenjevalne komisije seznanjeni pisno v roku 15 dni od razglasitve rezultatov s strani Konzorcija vinarjev. Rezultati pa bodo objavljeni tudi javno, in sicer na spletni strani Mestne občine Nova Gorica [www.nova-gorica.si](http://www.nova-gorica.si) in Javnega zavoda za turizem Nova Gorica in Vipavska dolina [www.turizem-novagorica-vipavskadolina.si](http://www.turizem-novagorica-vipavskadolina.si).

*S prijavo na javni natečaj prijavitelji soglašajo, da se za namen izvedbe postopka javnega natečaja obdelujejo osebni podatki, ki jih prijavitelji vpišejo v prijavnico. Zbrani osebni podatki bodo uporabljeni izključno za potrebe pričujočega javnega natečaja in bodo ves čas varovani v skladu z Uredbo (EU) 2016/679 Evropskega parlamenta in sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (GDPR), z Zakonom o varstvu osebnih podatkov (ZVOP-2), ter drugimi predpisi, ki urejajo to področje. Pravico imate, da od upravljavca kadarkoli zahtevate popravek, dopolnitev, izbris, omejitev obdelave, prenosa vaših osebnih podatkov in ugovora, vključno s pravico do pritožbe pri Informacijskem pooblaščencu, Dunajska cesta 22, 1000 Ljubljana.*